google/wiki40b huggingface dataset:
BioMar

BioMar er produsent av fiskefôr til oppdrettsnæringen. BioMar har fabrikker i Norge, Chile, Danmark, Skottland, Spania, Frankrike, Hellas, Costa Rica, Tyrkia og Kina. På verdensbasis leverer BioMar fôr til ca. 80 land og til over 45 forskjellige fiskearter. BioMar Group eies 100 % av det danske industrikonsernet Schouw & Co, som er børsnotert i København. 

Avdelinger i Norge

BioMar Norge AS har hovedkontor på Myre i Vesterålen, fabrikker på Myre og på Karmøy ved Haugesund. Kontor for forskning og utvikling, innkjøp, salg og markedsføring ligger i Trondheim.
Marihuanamarsjen

Marihuanamarsjen er en årlig demonstrasjon for å oppheve totalforbudet av cannabisplanten. Marsjen avholdes første lørdag i mai. I 2010 ble det bestemt å flytte marsjen én uke (dvs. til 8. mai), de årene den kolliderer med 1. mai-feiringen.
Den norske grunnleggeren er Normal (Norsk organisasjon for reform av marihuanalovgivningen). Normal er ikke lenger arrangør i Oslo, og andre frivillige har i senere år arrangert marsjen i hovedstaden. Marsjen endte først opp i Slottsparken, men har siden endt opp på Kontraskjæret og i Kvadraturen. I 2000 angrep politiet demonstrantene og jaget dem, noe som skapte medieoppmerksomhet. Året etter forsøkte politiet å forby arrangementet. Siden den gang har politiet latt demonstrantene være i fred.
Demonstrasjonen arrangeres under det internasjonale konseptet «Global Marijuana March», som har eksistert siden 1999. I 2004 deltok 165 byer i 31 land. I Norge skjedde dette i Oslo, Bergen, Trondheim, Stavanger og Kristiansand. I 2005 ble også Tromsø med, og Normal arrangerer fortsatt marsjen der.
Actavis

Historie

Actavis ble grunnlagt i byen Libertyville, Illinois i USA våren 1984. Deres virksomhet er stort sett flyttet til Dublin.
The Bottom

The Bottom er hovedstaden på den nederlandske øya Saba i Karibia. Den har omkring 500 innbyggere og er den største bosettingen på øya. Byen er administrasjonssentrum for Saba og har et sykehus. Saba University School of Medicine ligger i The Bottom.
Navnet stammer fra nederlandsk de botte, på norsk skålen, et navn som viser til stedets beliggenhet i dalbunnen. Det opprinnelige nederlandske navnet er siden korrumpert til engelsk The Bottom.
Tom Cato Karlsen

Biografi

Karlsen representerte Bodø Fremskrittsparti og var varaordfører i Bodø i perioden 2011–2014, da han var i sin tredje periode i Bodø bystyre. Karlsen var medlem av Fremskrittspartiets sentralstyre fra 22. april 2012  til 29. april 2018, og satt også i arbeidsutvalget i samme periode.
Karlsen var medlem av styret i Nordland FrP i 15 år; først som fylkesstudieleder fra februar 2003 til februar 2009, deretter organisatorisk nestleder fra februar 2009 til februar 2010, og til slutt politisk nestleder i Nordland FrP fra januar 2010 til februar 2018. Han var medlem av Fremskrittspartiets programkomité for stortingsperioden 2009–2013. 
Karlsen har tidligere vært rådsmedlem i Stiftelsen Norsk Luftambulanse, Region Nord, og har jobbet som anestesilege ved Nordlandssykehuset HF og ved 330 skvadron avd. Bodø fra 2003 og frem til han gikk ut i full permisjon i oktober 2014. Han ble 17. oktober 2014 utnevnt til statssekretær for samferdselsminister Ketil Solvik-Olsen i Samferdselsdepartementet og satt frem til han fikk avskjed i nåde 1. desember 2017.
Den 26. oktober 2018 ble Karlsen utnevnt til fylkesmann i Nordland, og han tiltrådte 2. januar 2019.
Garantert gjensidig ødeleggelse

Gjensidig ødeleggelse, eller mutually assured destruction (MAD), er en lære innen militær strategi og nasjonale retningslinjer for sikkerhet. En fullskala bruk av kjernefysiske våpen fra to eller flere motstridende sider ville føre til fullstendig utslettelse av både angriper og forsvarer (se kjernefysisk forkjøpsangrep og andreslag). Det er basert på teorien om avskrekking, som betyr at trusselen om bruk av kraftige våpen mot fienden hindrer fiendens bruk av samme type våpen. Strategien er en form for Nash-likevekt, siden ingen av partene har noe insentiv til å starte en konflikt eller til å ruste ned.
Lanzhou Aluminium kullkraftverk

Lanzhou Aluminium kullkraftverk er et kullkraftverk i Lanzhou i provinsen Qinghai i det vestlige Kina, like overfor grensa til Gansu og millionbyen Lanzhou som er grenseby umiddelbart øst for anleggsstedet. Det har en installert produksjonskapasitet på 900 MW fordelt på 3 stk 300 MW turbiner. Anlegget ble ferdig med trinn en i 2008, men er fortsatt under utbygging. Operatør er et aluminiumsverk som også nytter den produserte kraften – Lanzhou Aluminium.
Bladvepser

Utseende

Kroppen er kraftig og bred, uten en innsnørt «midje» slik som hos stilkvepsene. Det er store forskjeller mellom artene i de ulike delgruppene. De fleste er brunlige eller svarte. Noen har en kombinasjon mellom gult og svart og kan være ganske lik en stikkeveps.
Kjønnene er ofte ganske like hverandre. De er fra 3 til 20 millimeter lange. Brystet og bakkroppen er bar uten hår. 
Vingene er gjennomskinnelige klare eller svakt røykfarget.  Vingemerket er ikke framtredende, men framkanten (costa) av framvingen er gjerne markert og kraftig. Årenettet er tydelig. Vingespennet er mellom 4 og 22 millimeter.  
Fasettøynene er store og hodet er noe firkantet og bredt, sett ovenfra.  Antennene er trådformet. 
Larvene ligner ganske mye på larvene til sommerfugler.

Levevis

Bladvepser finnes i hager, enger og skog.  Flygetiden er vanligvis tidlig om forsommeren.
Bladvepser skjærer et snitt i bladet, hvor hun plasserer egget.  Bladet lukker seg omkring egget, som er beskyttet mot predatorer og dårlig vær.
Larven er radikalt forskjellige fra de voksne, både i levevis og i kroppsbygning. De lever som plantespiser. De forskjellige artene har noen få eller flere næringsvekster, både blant mindre planter, urter, busker og trær. 
Bladvepser tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadie,  en hvileperiode, der vepsens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) vepsen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.

Skadedyr

Flere av artene regnes som alvorlige skadedyr. Larvene lever av å spise blader av ulike planter, mange lever på trær og busker. Noen ganger forekommer det masseopptreden og da kan bladvepslarvene snauspise store områder på ganske kort tid.

Utbredelse

Bladvepser finnes i hele verden, men mangler på New Zealand. De fleste arten finnes i nordlige tempererte områder. I Norge er bladvepser litt dårlig undersøkt, men det finnes omtrent 400 arter, kanskje kan det være så mange som 650 arter.  Bladvepser er den største familiegruppen blant de norske plantevepsene.
Murray Burnett

Murray Burnett (født 23. desember 1910, død 23. september 1997) var en høyskolelærer og manusforfatter fra New York. Burnett og Joan Alison skrev teaterstykket Everybody Comes to Rick's, som er grunnlaget for manuskriptet til filmklassikeren Casablanca med Humphrey Bogart og Ingrid Bergman.
Šaca

Historie

Den opprinnelige landsbyen nevnes for første gang i en skriftlig kilde i 1275, og fra 1427 eide slekten Semseys den. I det 15. århundre ble et slott bygget her i oppdrag av denne slekten. Slottet ble revet da Matthias Corvinus regjerte, og området preget av landbruk. Frem til 1950-årene lå det en vannmølle her.
Etter den andre verdenskrig utviklet Šaca seg etterhvert til et industristed, og i januar 1960 begynte Východoslovenské železiarne Košice (VSŽ Košice – «Østslovakias Stålverk i Kaschau») byggingen av et stålverk. Dette la beslag på et område på mer enn 800 hektar, og i 1965 ble den første smelteovnen tatt i bruk. Etter dette utviklet Šaca seg enda sterkere innen industrien. Etter kommunismens fall mått stålverket tilpasse seg det nye markedet og 24. november 2000 ble det overtatt av det amerikanske stålkonsernet United States Steel Corporation. Det skiftet da navn til U. S. Steel Košice.
Hvithodevikler

Utseende

En liten til middelsstor (vingespenn 12-14 millimeter) vikler. Som mange andre viklere kan de ligne på fugleskitt når den sitter i ro. Som det norske navnet hentyder, er hodet kledt med hvite hår. Forvingen er gråbrun ved roten, ellers i hovedsak hvit. Midt på vingen er den en firkantet, brunsvart flekk ved forkanten og en trekantet flekk rett overfor den ved bakkanten. Dessuten er det en del små, svarte flekker langs fram- og ytterkantene av vingen. Bakvingen er gråbrun.

Levevis

Larven utvikler seg på osp (Populus tremula), der den bretter kanten av et blad omkring seg.

Utbredelse

I Europa forekommer den i Nord- og Vest-Europa øst til Baltikum, dessuten i den sørlige delen av Ural-fjellene.Den finnes også i det nordlige Asia.
I Norge er arten nylig oppdaget og foreløpig funnet i Akershus, Aust-Agder og Vest-Agder.
Ydre Nørrebro

Ydre Nørrebro – som ofte sammen med Indre Nørrebro blir kalt Nørrebro – er en bydel i Københavns kommune med 41.718 (2003) innbyggere. Med en befolkningstetthet på 19.733 innbyggere pr. km² er Ydre Nørrebro Københavns tettest befolkede område. Ydre Nørrebro var tidligere en administrativ bydel i København.
En stor del av befolkingen studerer og/eller folk av annen etnisk herkomst enn dansk.
Bydelen avgrenses mot sydvest av Ågade og Frederiksberg kommune. Mot nordvest er Ydre Nørrebro avgrenset mot Bispebjerg og Nordvestkvarteret av Ringbanen og Nørrebro stasjon. Mot nordøst er bydelen avgrenset mot Ydre Østerbro av Lersø Park Allé, og til slutt er Ydre Nørrebro mot sydøst avgrenset mot Indre Nørrebro av Jagtvej.
The Wall Live in Berlin

Historie

Konserten ble holdt på Potsdamer Platz som tidligere var kjent som «Ingenmannsland» ved Berlinmuren. Denne konserten var større enn de som ble holdt i Pink Floyd-epoken. Roger Waters bygget en 168 meter lang, og 25 meter høy vegg på scenen under konserten, som også ble revet ned på slutten.
Konserten ble utsolgt med 250 000 solgte billetter, men rett før konserten startet ble gjerdene fjernet så 200 000 flere mennesker fikk sett showet. Konserten ble sendt direkte til 35 land og 500 millioner mennesker. Waters finansierte hele konserten personlig. Dette tjente han senere inn på salg av CD-er og filmen som ble gitt ut.
All profitten donerte han bort til et fond for krigsskadde. Roger Waters prøvde opprinnelig å få gjesteartister som Peter Gabriel, Rod Stewart, Joe Cocker, Bruce Springsteen og Eric Clapton med på konserten, men de var enten opptatt eller avslo. De som stilte opp var som gjesteartister på konserten var blant annet Ute Lemper, The Band, Scorpions, Van Morrison, Sinéad O'Connor, Cyndi Lauper, Marianne Faithfull, Joni Mitchell, Jerry Hall, Paul Carrack, Tim Curry og Bryan Adams.
Oppsal kirke

Kulturminne

Oppsal kirke er et kulturminne og har nummer 85229 i Riksantikvarens kulturminnebase.
Holtbergmasta

Holtbergmasta er en av landets 44 store hovedsendere for kringkasting av lyd og bilde på Holtberget i Kongsvinger.
Huset og masta på Holtberget ble bygd i 1967 i forbindelse med kringkastingsutbygging i Norge. Telenor (den gang Telegrafverket) har hele tiden eid stasjonsanlegget. Da Norkring, nå heleid selskap i Telenor-konsernet, ble etablert i 1996 overtok Norkring eierskapet av anlegget.
Ny antenne for det digitale bakkenettet for TV ble montert på toppen av Holtbergmasta i mai 2007, og i februar 2009 ble de gamle analoge TV-signalene slukket. Når det gjelder radio, er det montert både FM-sendere og digitale radiosendere (DAB) på stasjonen. Masta er 163 meter høy.
Ant-Man and the Wasp

Ant-Man and the Wasp er en amerikansk superheltfilm fra 2018 om Marvel Comics-figurene Ant-Man og Wasp. Filmen ble regissert av Peyton Reed og hadde kinopremiere den 5. juli 2018. Den er den 20. delen i Marvel Cinematic Universe.
Phryganopsychidae

Utbredelse

Det fire kjente artene lever i Asia. Familien finnes både i den palearktiske og orientalske delen av kontinentet.
Ivar Kolve

Kunstnerisk virke

Han er en yngre bror av jazzmusikeren Kåre Kolve, og har siden 1988 bodd  i Bergen. Han er utdannet ved Bergen Musikkonservatorium.

Ivar Kolve Trio

I 1996 etablerte han Ivar Kolve Trio med Sébastien Dubé på bass og Stein Inge Brækhus på trommer. Trioen har gitt ut flere plater.

Andre samarbeid

Gav i 2018 ut bestillingsverket Polyostinat LIVE, som ble komponert og framført på Vossajazz 2014, sammen med Jørn Øien, Torstein Lofthus, Ole Marius Sandberg og Kåre Kolve. 
Kolve har jobbet med folkemusikkgruppa Spindel, som ledes av Liv Merete Kroken og Sigrid Moldestad, og medvirket på plateutgivelsene Spindel (2001) og Aminje (2005; på Heilo/Grappa).
Han har komponert musikk blant annet for Vossa Jazz, Nordlysfestivalen, Svenska Kammarorkestern og Den Nationale Scene, og laget musikk til flere kunstutstillinger, blant annet utstillinger av billedkunstner Ulf Nilsen og tekstilkunstner Anne Lise Tollefsen. Han har også samarbeidet med en rekke andre utøvere, som Ylvis, Kvinner på randen, Carte Blanche ensemble for samtidsdans, Bergen filharmoniske orkester, BIT 20 ensemble, Bergen Big Band og Rikskonsertene. Videre har han opptrådt sammen med artister som Karin Krog, John Surman, Andy Sheppard, Tore Brunborg og Jan Gunnar Hoff
Jeg drømmer om Nashville

Jeg drømmer om Nashville er et musikkalbum med Tom Bråthen og Phoenix, utgitt i 1979.
Yitzhak Navon

Bakgrunn

Yitzhak Navon var sønn av Yosef og Miryam Navon, og nedstammet fra en sefardisk rabbinerslekt. På farssiden nedstammet han fra spanske jøder som var kommet til Tyrkia etter utvisninger av jøder fra Spania i 1492. Familien (Baruch Mizrahi-familien eller Al Mashraki) flyttet til Jerusalem i 1670.  På morssiden nedstammet gan fra den marokkansk-jødiske kabbalist Chaim ibn Attar, som emigrerte til Palestina og slo seg ned i Jerusalem i 1742.
Under sin hæyere skolegang ble han godt fortrolog med islamske og arabiske tekster. Han underviste i hebraisk litteratur i noen år. Etter annen verdenskrig kom mange overlevende og displaced persons til Palestina. Navon ble med i Haganah enhet for arabisk etterretning som virket i det skjulte i Jerusalem. Han avlyttet også British Army. Han behersket flytende arabisk, hebraisk, ladino, frank og engelsk.
Senere ble han sendt av den israelske utenrikstjeneste til Uruguay og Argentina for å bistå med jakten på nazister.

Politiker

I 1951 ble Navon ansatt som politisk sekretær for Israels første statsminister, David Ben-Gurion. Året etter ble han utnevnt til Ben-Gurions byråsjef. Han forble i denne stillingen under statsminister Moshe Sharett også. I 1963 ble Navon utnevnt til avdelingsleder i departementet for utdanning og kultur. To år senere ble Navon valgt inn i det israelske parlamentet Knesset. Etter å ha sittet som president i en periode ble Navon valgt inn i Knesset i 1984, og han fungerte som minister for utdanning og kultur frem til 1990. Han forble medlem av Knesset frem til 1992, hvoretter han forlot politikken for godt.

President

Den 19. april 1978 ble Navon nominert av Knesset til den femte presidenten i Israel. Det var ingen andre kandidater, og Navon fikk 86 av 120 stemmer i Knesset mens 23 parlamentsmedlemmer avla blanke stemmer. Han tiltrådte som president den 29. mai 1978, og han var den første presidenten med små barn som flyttet inn i Beit HaNassi, presidentens residens i Jerusalem.

Eks-president

I 1983 avsto Navon fra muligheten om en andre periode som president. I stedet vendte han tilbake til politikken. Han ble den første (og eneste pr 2016) israelske eks-presidenten som noen gang gjorde dette. Meningsmålingene viste at Navon var mer populær enn Shimon Peres, og Peres ble derfor presset til å tre til side og la Navon å overta partiledelsen.
Hogga sluser

Hogga sluser er det øverste sluseanlegget i Bandak–Norsjøkanalen, som er den øverste og yngste av de to kanalene som utgjør Telemarkskanalen. Sluseanlegget ligger i Straumen ved Bandakmagasinets utløp i Nome. Løftehøyden er 7 meter fordelt på to slusekamre. 
Den øverste porten i Hogga sluse, er Bandak–Norsjøkanalens eneste gjenværende originale sluseport fra åpningen i 1882. Den holder også tilbake det største vanntrykket av alle portene, fra Vestvannene
Ved Hogga finner man et komplett anlegg med slusevokterbolig, vaktstue og driftsbygninger. Ved slusene ligger også Hogga kraftverk.
Mawab

Mawab (Bayan ng Mawab) er en kommune i Filippinene. Kommunen tilhører Compostela Valley og ligger på øya Mindanao. Folkemengden var på 37 065 innbyggere i 2015.
Mawab er inndelt i 11 barangayer.
SAM Coupé

SAM Coupé er en 8-biter britisk personlig datamaskin som ble lansert første gang på slutten av 1989. En vanlig misforståelse er at dette er en klone av Sinclair Research ZX Spectrum hjemmedatamaskin, selv om den har en kompatibel skjerm-modus og karakteristika som tillater emulering ettersom den ble markedsført som den logiske oppgraderingen fra ZX Spectrum. Den ble opprinnelig produsert av Miles Gordon Technology (MGT) basert i Swansea i Storbritannia.

Problemer med videominnet

Internt RAM var delt mellom video kretsene og CPU-en, der aksess fra videokretsene påførte en fartsstraff for CPU-en ettersom den var tvunget til å vente på ASIC-en. Som et resultat kjørte CPU-en til SAM Coupé bare omtrent 14% raskeren enn den til ZX Spectrum, til tross for at den trengte å gjøre fire ganger så mye arbeid for samme mengde av beveglse på displayet.

SAM Coupé i Norge

SAM Coupé ble i starten importert av Dathor i Trondhiem. Senere ble den importert av Data Forum inntil MGT/SamCo gikk konkurs. I Norge ble det ikke solgt mange enheter; mellom 10-20 av totalt ca. 12000 på verdensbasis.
Macaos sentralbank

Macaos sentralbank (Monetary Authority of Macao) er sentralbanken i Macao.

Historie

Macao var fram til 1999 portugisisk koloni. Men, allerede i 1974 begynte Portugal og Kina å forhandle om Macaos status. Som en del av denne prosessen måtte Macao etablere et rammeverk for den nye situasjonen, og i 1980 ble Issuing Institute of Macao (IEM) etablert. Denne enheten skulle regulere finansnæringen i Macao, og sikre vekst i finansnæringen. De fikk også ansvaret for å utstede Macaos valuta, pataca'en, samt å forvalte Macaos valutareserver. IEM hadde m.a.o. mange av de oppgavene en sentralbank har. 
Etter noen års erfaring, og en kraftig vekst i både bank- og forsikringsbransjen, så myndighetene behovet for å definere fullmaktene og ansvaret til en slik regulerende myndighet. Monetary and Foreign Exchange Authority of Macao (AMCM) ble derfor etablert 1. juli 1989. AMCM var definert som en autonom enhet med definerte funksjoner. Da Macao ble etablert som en "spesiell administrativ region" 20. desember 1999 ble navnet forkortet til Monetary Authority of Macao. Forkortelsen AMCM ble imidlertid beholdt – den står for Autoridade Monetaria e Cambial de Macau, som er det portugisiske navnet fra før 1999. Fra 1. april 2000 har også AMCM overtatt forvaltningen av Macaos reservefond.

Sentralbanksjef

Pr august 2018 er Chan Sau San sentralbanksjef (styreformann). Han overtok etter Anselmo Teng Lin Seng i august 2017.
Iram Haq

Skuespiller

Hun spilte hovedrollen som «Jasmin», med Bjørnar Teigen som motspiller, i filmen Import-eksport. Haq hadde også rollen som «Fatima Silmandar» i NRKs humorserie Borettslaget, som sykepleier i dramaserien Berlinerpoplene og som ett av drapsofrene i Varg Veum-filmen Falne engler.

Kortfilmer

Hun har laget flere  kortfilmer. Hennes første film het Trofast. Uten filmerfaring skrev Haq manus, var skuespiller, regiassistent og kostymeansvarlig. Filmen ble plukket ut til filmfestivalen i Venezia som eneste norske bidrag i 2004. Haq debuterte som regissør med kortfilmen Skylappjenta foruten å spille hovedrollen har skrevet manuset selv. Skylappjenta er en ny versjon av Rødhette, med tokulturell problematikk. Filmen har foruten flere norske priser vunnet internasjonale the Ellen Award på festivalen Aspen Shortfest, og var plukket ut til Sundance filmfestival i 2010.

Billedbok

Haq ga også ut Skylappjenta som billedbok på Cappelen Damm forlag, med illustrasjoner av Endre Skandfer. Boken var nominert til Kulturdepartementets debutantpris, og ble også nominert til UPrisen 2010.

Spillefilmer

Haq debuterte som spillefilmregissør med filmen Jeg er din, som hadde premiere 18. august 2013. Denne filmen hadde hun også selv skrevet manus til. 
Hennes andre spillefilm Hva vil folk si hadde Norgespremiere 6. oktober 2017. For den filmen vant hun prisene for beste regi og beste filmmanus under Amandaprisen 2018. Filmen vant dessuten klassene «Beste norske kinofilm» og «Beste mannlige skuespiller» (Adil Hussain) og var nominert i ytterligere tre klasser.

Biografi

Haq er oppvokst på Stovner. Hennes foreldre er arbeidsinnvandrere fra Pakistan, og Haq hevder at hennes foreldres ønske om skjerme henne fra norsk kultur skyldtes at de ikke «hadde tid til å integrere seg, de måtte jobbe og sikre sin fremtid for barna. Du skal ha overskudd og mot til å klare å integrere deg.»
Åkra stavkirke

Åkra stavkirke var en stavkirke i Kvinnherad i Hardanger, som ble revet rundt 1730.

Historie

Det finnes intet grunnlag for en detaljert datering av kirken. En kirke i Åkra er første gang nevnt i 1329. Da kirken ble omtalt i en rapport fra 1722, hadde taket nylig blitt skadet i en kraftig storm. Den må ha blitt revet mellom 1722 og 1735, det året da Åkra fikk ny kirke.

Utseende

Det går frem av skildringene av kirken fra 1665 og 1722 at den må ha vært en stavkirke av den treskipede typen. I 1722 var kirken bordkledd og malt innvendig. Den hadde «taarn uden spir», noe som trolig betyr en takrytter av den gamle typen, og svalgang på nordsiden. Størrelsen på skipet var 48 fot ganger 28 fot (15 m x 9 m), og koret var 18 fot ganger 16 fot (6 m x 5 m).
Lillian Boyer

Lillian Boyer (født 15. januar 1901 i Hooper i Nebraska i USA, død 1. februar 1989 i San Diego i California) var en amerikansk wing walker som utførte utallige stunt i luften, som også omfattet bil-til-fly-hopp og mellom 1921 og 1929 også fallskjermutsprang.
Gimle skole

Historie

I slutten av 1950-årene uttrykte Universitetet i Bergen et ønske om å overta Sydneshaugen skole. For å realisere dette ønsket trengte elever og lærere en ny skole. 8. mars 1965 vedtok Bergen Skolestyre å bygge en ny ungdomsskole påHaukelandsmyren: Gimle skole. 
Skolen åpnet i 1966, offisielt i 1967. Skolen er bygget i en funksjonalistisk stil, og tegnet av arkitekt Arne Schanke. I tillegg til elevene fra Sydneshaugen skole kom det også nye elever fra barneskolene Kronstad, Fridalen og Slettebakken. Det første året gikk det ca. 800 elever på skolen, fordelt på 30 klasser.
Gimle skole har hatt en del leieboere gjennom årene. Blant dem er Spesialsenter for hjerneskadde elever (1960-tallet), som var en fortsettelse av barnetrinnet ved Nordnes skole. Fra midten av 1970-tallet til midten av 1990-tallet var Gimle videregående skole leietager (de flyttet videre til Sandsli videregående skole). Andre leietagere har vært Voksenopplæringen og Christiegården (Institusjon for psykisk og fysisk handikappede barn)   
I 1995 ble Ulriken ungdomsskole på Landås lagt ned og lærere og elever flyttet over til Gimle skole.
Skolen benytter Haukelandshallen til gymnastikk og Landåshallen til svømmeundervisning. 
Arkivet etter Gimle skole er oppbevart ved Bergen Byarkiv.

Skolen i media

Den 3. mai 2011 fikk skolen stor medieoppmerksomhet da det ble sendt en trusselmelding på e-post til VG Nett med en trussel om massakre på Gimle skole i Bergen, St. Olavs vei 20. Væpnede politistyrker rykket ut til skolen sammen med ambulanser, og Haukeland universitetssykehus ble satt i akuttberedskap. Alle elevene ble evakuert til Haukelandshallen. Etter omfattende søk og undersøkelser på og ved skolen, ble aksjonen avblåst.